Christian Friis Bach (V), 2025-05-14:
Fremtiden kræver, at vi tør tænke nyt, og at vi tør tage et oplyst opgør med forældede forbud, ikke fordi alt gammelt er forkert, men fordi verden har forandret sig.
Da Danmark i 1985 besluttede at forbyde atomkraft i energiplanlægningen, var det i en tid med stor folkelig modstand mod atomkraft.
Men selv dengang advarede daværende Venstreminister Thor Pedersen mod at forbyde atomkraft for evig tid, da han mente, at det ville være forkert at afskære fremtidige generationer fra at vælge denne mulighed.
I dag skriver vi 2025.
Vi lever i en anden virkelighed.
Vi står over for en anden udfordring: At gennemføre den grønne omstilling hurtigt, sikkert og til en pris, klimaet og borgerne kan betale.
Derfor siger vi i Venstre, at det er en tid til faglighed frem for forbud.
Det er en tid til at tage et åbent, ærligt og teknologineutralt blik på atomkraftens rolle i fremtidens energisystem, ikke for at bygge værker i morgen, men for at forstå, hvad vi potentielt kan og ikke mindst, hvad vi risikerer at bremse, hvis vi ingenting gør.
Atomkraft i dag er ikke atomkraft i 1985.
Nye små modulære reaktorer og SMR'er er under udvikling.
Nogle kan måske anvende eksisterende atomaffald som brændsel.
Det er ikke science fiction
Det er aktiv forskning og udvikling, og det gælder også i Danmark.
Danske virksomheder som Saltfoss Energy og Copenhagen Atomics er med helt i front internationalt.
De bygger på arven fra Niels Bohr, men de møder en mur af mistro, når de kigger mod deres eget hjemland.
Der er det, at forbud spænder ben.
Det sender et signal om, at Danmark ikke ønsker at gå foran, når det gælder innovation.
Det er ikke rimeligt, og det er ikke klogt.
Vi importerer allerede strøm fra atomkraftværker i udlandet, og vi sælger os selv som grøn frontløber.
Skal vi så nægte vores egne forskere at udvikle og forske, som de kan, og også nægte dem at slutte anlægget til, hvis det skulle lykkes for dem?
Det håber vi det kommer til.
Så forbuddet er ikke teknologineutralt, markedsvenligt eller fremtidssikret.
Derfor mener vi i Venstre, at det er fornuftigt at sætte en grundig og bred analyse i gang, med henblik på, og det håber vi på, at vi kan fjerne forbuddet.
Det er jo ikke det samme som, at vi vælger atomkraft til.
Det er det samme som, at vi ikke vil udelukke det pr. automatik.
Vi står ved det, vi tidligere sagt: Atomkraft er ikke det første valg i Danmark.
Vi har unikke styrker inden for vind, sol og biogas, og det skal være rygraden i vores energisystem.
Der står vi ved aftalerne.
Vi investerer i fremtiden.
Der kan vi noget i Danmark, og der skal vi noget i Danmark.
Men det er uansvarligt at udelukke en teknologi, som potentielt kan supplere og styrke den grønne omstilling, især når vi taler om forsyningssikkerhed.
Atomkraft er ikke svaret på alt.
Det er ikke en hurtig løsning, men det kan være en del af løsningen.
Derfor skal vi lave en analyse, der skal uddybe potentialer og risici ved nye atomkraftteknologier samt uddybe forskellige konsekvenser ved en ophævelse af forbuddet mod atomkraft.
Vi har brug for mere viden, før vi kan tage en beslutning, og det var præcis det, jeg sagde, da jeg stod her for få uger siden, da vi sidst diskuterede atomkraft her i salen.
Vi håber, at analysen fører til, at vi afskaffer forbuddet.
Danmark skal være åben.
Danmark skal være nysgerrig.
Danmark skal være fagligt funderet.
Det kræver, at vi tager et opgør med fortidens frygt og ser mod fremtidens muligheder.
Vi ser ingen fremtid i fortidens atomkraft, men vi ser muligheder i fremtidens teknologier med alt, hvad de kan bidrage med.
Tak for ordet.